《二虫吟》
宋代·巩丰

鲲鹏至大兮，形载于庄周逍遥之篇，
蟋蟀至小兮，名托于周公七月之雅。
一则变化徙天池，一则悲鸣入床下。
周公作诗陈艰难，琐悄如与妇子言。
天经地续发真藻，特驱小物归毫端。
鹏大无论世无有，挥斥八极隘宇宙。
世人有眼不见鹏，直赖庄周为不朽。
当年蟋蟀吟秋时，秦家宫殿隋家墀。
鹏飞虽占九万里，得地稳密谁如伊。
大鹏击水翔寥漠，蟋蟀逢春死篱落。
二虫得失何厚薄，天晴日午槐花落。

作者简介：（1148—1217）宋婺州武义人，字仲至，号栗斋。少受学于吕祖谦。孝宗淳熙十一年以太学上舍对策及第。历知临安县，政尚宽简。迁提辖左藏库卒。擅文辞，片词半牍，皆清朗得言外趣。尤工为诗。有《东平集》。